Diari Oficial de la Generalitat Valenciana


Sumari del DOGV 2436, del 26-01-1995 (1995/833660)

DECRET 13/1995, de 10 de gener, del Govern Valencià, pel qual s'aprova el Pla Director de Modernització del Regadiu de la Comunitat Valenciana.
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/01/10/13/dof/vci/html**

### Dades del document

Número de DOGV
:   2436

Data del DOGV
:   26-01-1995

Secció del DOGV
:   DISPOSICIONS GENERALS

Número del document
:   1995/833660


Data del document
:   10-01-1995

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

DECRET 13/1995, de 10 de gener, del Govern Valencià, pel qual s'aprova el Pla Director de Modernització del Regadiu de la Comunitat Valenciana.   
La importància del regadiu en la Comunitat Valenciana és manifesta, ja que ocupa més d'un 40% de les terres conreades i representa quasi un 70% de la producció final agrària.  
Ara bé, el regadiu valencià presenta una problemàtica complexa, tant de tipus estructural com climàtic, a causa de la irregularitat temporal i espacial de les precipitacions i l'evapotranspiració. Així mateix, els recursos hídrics actualment disponibles en la Comunitat Valenciana presenten un clar dèficit, que s'incrementarà en els pròxims anys. Aquest dèficit, igual que els factors assenyalats anteriorment, presenta una clara irregularitat espacial, que en algunes comarques assoleix un caire dramàtic.  
No obstant això, la solució a la problemàtica del regadiu valencià no s'ha de reduir als transvasaments interconques, sinó que, almenys parcialment, ha de ser escomesa des de la mateixa Comunitat Valenciana a través d'una estratègia d'estalvi, reutilització i millora de l'eficiència de l'aigua per a reg.  
Per tot això, s'ha redactat el Pla Director de Modernització del Regadiu de la Comunitat Valenciana, amb el qual es pretén resoldre tot allò que contribuïsca, dins del major respecte mediambiental, a millorar l'eficiència del reg, la seguretat del subministrament i el benestar dels regants, i preparar la Comunitat Valenciana perquè, quan es duga a terme el Pla Hidrològic Nacional, es coneguen els dèficits reals i es contribuïsca positivament al millor funcionament del sistema hidràulic en l'àmbit estatal.  
Per això, a proposta del conseller d'Agricultura, Pesca i Alimentació, i amb la deliberació prèvia del Govern Valencià, en la reunió del dia 10 de gener de 1995,  
DECRETE:  
Article primer  
S'aprova el Pla Director de Modernització del Regadiu de la Comunitat Valenciana.  
Article segon  
Les actuacions previstes en el Pla Director la competència de les quals siga de la Generalitat Valenciana es faran en l'àmbit territorial de les entitats de reg de la Comunitat Valenciana, amb l'aprovació prèvia dels plans d'obres o plans d'utilització corresponents.  
Article tercer  
Es classifiquen d'interés general les obres incloses en el Pla Director que beneficien les entitats de reg i que estiguen entre les previstes en l'article 62 de la Llei de Reforma i Desenvolupament Agrari, el text de la qual es va aprovar mitjançant el Decret 118/1973, de 12 de gener, i en l'article 1 del Decret 169/1991, de 30 de setembre, del Govern Valencià, com també les instal·lacions i canalitzacions principals que calguen per a la reutilització per a reg d'aigües depurades i la dessalatge d'aigües salobres amb destinació al reg. Aquestes obres, les sufragarà i executarà la Generalitat Valenciana, ella mateixa o a través dels convenis que amb aquesta finalitat puga subscriure amb altres administracions o ens institucionals.  
DISPOSICIONS FINALS  
Primera  
Es faculta el conseller d'Agricultura, Pesca i Alimentació per a subscriure amb altres administracions els convenis que calguen per al desplegament i el finançament del Pla Director de Modernització del Regadiu de la Comunitat Valenciana.  
Segona  
Es faculta el conseller d'Agricultura, Pesca i Alimentació perquè dicte les disposicions que calguen per al desplegament i l'execució d'aquest decret.  
Tercera  
Aquest decret vigeix des de l'endemà de la publicació en el Diari Oficial de la Generalitat Valenciana.  
València, 10 de gener de 1995  
El president de la Generalitat Valenciana,  
JOAN LERMA I BLASCO  
El conseller d'Agricultura, Pesca i Alimentació,  
JOSEP MARIA COLL COMIN  
Nota: en un fascicle posterior es publicarà el contingut normatiu del Pla Director de Modernització del Regadiu de la Comunitat Valenciana.


Còpia Permalink ELI